**O Colexio Oficial de Traballo Social de Galicia condena os acontecementos producidos na fronteira de Melilla e esixe que se leve a cabo unha investigación urxente que aclare o acontecido e depure responsabilidades.**

O Colexio Oficial de Traballo Social de Galicia quere expresar o seu profundo rexeitamento e condena ante os feitos acaecidos o pasado día 24 de xuño de 2022 no Paso fronteirizo *Barrio Chino* da Cidade Autónoma de Melilla, onde se produciron 29 mortes e máis de 100 persoas feridas, segundo os datos ofrecidos pola Asociación Marroquí de Dereitos Humanos.

Á vulneración constante de dereitos na fronteira sur, súmaselle esta vez o intento de silenciar o acontecido mediante o enterramento das persoas falecidas por parte das autoridades marroquís sen que se realicen as identificacións dos corpos e sen esclarecer tampouco as causas das mortes mediante as oportunas autopsias, resultando fundamental que se realicen todas as investigacións pertinentes sobre a actuación levada a cabo no valado fronteirizo polas Forzas e Corpos de Seguridade do Estado e pola xendarmería marroquí.

En todo caso, consideramos inaceptables as afirmacións pronunciadas polo Presidente do Goberno que sinala que nos atopamos ante un “asalto violento” e “organizado”, xa que non fai máis que afondar na criminalización e deshumanización sistemática das persoas migrantes que están fuxindo da guerra e da fame. Debemos lembrar que o xornalismo debe extremar o seu celo profesional no respecto aos dereitos das persoas máis vulnerabilizadas, mantendo unha especial sensibilidade nos casos de información ou opinión de contido discriminatorio, ou susceptible de incitar á violencia ou prácticas humanas degradantes, como os discursos de odio.

Asemade, estes acontecementos chocan de fronte cos principios que fundamentan o Traballo Social, profesión defensora dos dereitos humanos, a xustiza social e a liberación das persoas levando por bandeira a inclusión social e a empatía. Todos estes principios tan importantes para nós foron incumpridos de maneira sistemática nestes feitos cun contexto e un posicionamento político claro e contrario a nosa profesión.

O Colexio de Traballo Social de Galicia únese as diferentes organizacións na súa petición dunha investigación independente que aclare o sucedido, ademais de mostrar o seu apoio a todas as persoas feridas e as familias das persoas falecidas.